钦定古今图书集成/理学汇编/学行典/第193卷 > 马彦清
## 钦定古今图书集成/理学汇编/学行典/第193卷 > 马彦清

按《绍兴府志》：“马彦清，字天泽，会稽人。母张氏手绩以
抚之，彦清偕兄弟三人朝夕敬养。既而兄彦通以谪
籍补戍辽左，彦清殚力勤家，洁修门户。弟彦邦充万
石长，因督征过迫，挟仇者摭愬阙廷，缇骑至浙督臬
司逮之甚急。彦清悯弟未有子，恐大伤母心，乘其未
系狱，诡托弟名以身往，械送金陵讯漏秋粮二升，寘”
重辟。刑时东向泣拜，以不得侍老母为痛。洪武三
十一年三月二十三日也。后守杨绍恩手书匾额，表
其“孝友。”